Diari Oficial de la Generalitat Valenciana


Sumari del DOGV 9357, del 08-06-2022 (2022/5104)

ORDRE 4/2022, d'1 de juny, de la consellera de Justícia, Interior i Administració Pública, per la qual s'estableixen les bases reguladores i la convocatòria per a l'any 2022 de les ajudes a persones joves altament qualificades, per a la preparació de proves selectives per a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9357

Data del DOGV
:   08-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/5104


Data del document
:   01-06-2022

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * legislació

ORDRE 4/2022, d'1 de juny, de la consellera de Justícia, Interior i Administració Pública, per la qual s'estableixen les bases reguladores i la convocatòria per a l'any 2022 de les ajudes a persones joves altament qualificades, per a la preparació de proves selectives per a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa. [2022/5104]  
  
  
  
La Constitució Espanyola consagra en els articles 23.2 i 103.3 els principis d'igualtat, mèrit i capacitat per a orientar l'accés dels ciutadans a les funcions públiques. Així mateix, l'article 9.2 de la Constitució obliga els poders públics a remoure els obstacles que impedisquen o dificulten que les condicions d'igualtat dels individus siguen reals o efectives.  
L'Estatut d'Autonomia de la Comunitat Valenciana, promulgat per Llei orgànica 5/1982, d'1 de juliol i modificat per Llei orgànica 1/2006 de 10 d'abril, estableix en l'article 49 que la Generalitat té competència exclusiva, entre altres matèries, sobre administració de justícia, sense perjudici del que es disposa en la legislació de desenvolupament de l'article 149.1.5a de la Constitució. I l'article 36 del referit Estatut assenyala que, en relació a l'Administració de justícia, exceptuada la militar, correspon a la Generalitat, l'exercici a la Comunitat Valenciana de totes les facultats que la Llei orgànica del poder judicial reconega o atribuïsca al Govern de l'Estat, així com proveir-la de mitjans personals, materials i econòmics.  
La Llei orgànica del poder judicial (d'ara en avant LOPJ) assenyala en l'article 301.1 que l'ingrés en la carrera judicial estarà basat en els principis de mèrit i capacitat per a l'exercici de la funció jurisdiccional, i que el procés de selecció ha de garantir, amb objectivitat i transparència, la igualtat en l'accés a aquesta de tots els ciutadans que reunisquen les condicions i aptituds necessària. En aquesta mateixa línia es pronuncia l'article 42 de l'Estatut Orgànic del Ministeri Fiscal per a l'ingrés en la carrera fiscal.   
Per part seua, i pel que respecta a l'accés al cos de lletrats de l'Administració de justícia, l'article 442 de l'LOPJ recull que els procediments d'accés hauran de garantir, en tot cas, els principis d'igualtat, mèrit, capacitat i també de publicitat. I en el mateix sentit es pronuncia l'article 483.1 de l'LOPJ, quant a la selecció del personal al servei de l'Administració de justícia, quan estableix que la selecció s'efectuarà amb criteris d'objectivitat i conformement als principis d'igualtat, mèrit, capacitat i també de publicitat.  
  
En el marc de la normativa exposada i amb la finalitat de fomentar i afavorir la preparació de les proves d'accés per a l'ingrés a les carreres i cossos dels diferents grups a de l'administració de justícia (carrera judicial o fiscal, cos de lletrats de l'Administració de justícia, metges forenses i gestió processal i administrativa), a persones joves, llicenciades o graduades, residents a la Comunitat Valenciana, que estiguen altament qualificades i que manquen de recursos per a la preparació de les proves selectives, la Conselleria de Justícia, Interior i Administració Pública ha considerat necessari implementar un model d'ajudes a la preparació de les oposicions, que persegueix un doble objectiu:  
  
D'una banda, es tracta de garantir que l'accés a la carrera judicial o fiscal, al cos de lletrats de l'Administració de justícia, de metges forenses i de gestió processal i administrativa s'efectue en condicions d'igualtat, valorant els mèrits personals de cada sol·licitant i atesos els millors expedients acadèmics, amb la finalitat que el cost econòmic de preparar les oposicions no supose una trava per a accedir a qualsevol de les carreres o cossos indicats.  
D'una altra banda, mitjançant el programa d'ajudes es pretén produir un efecte positiu directe en incrementar el nombre d'opositors per a l'accés a les carreres i cossos indicats, residents en la Comunitat Valenciana i candidats, per tant, a sol·licitar una plaça entre les quals s'oferisquen en aquest territori. Es tracta, en definitiva, d'incentivar l'accés a l'ocupació pública en l'àmbit de l'Administració de justícia a persones llicenciades i graduades, per a contribuir a l'estabilitat de les plantilles en les carreres i cossos destinataris de les ajudes, amb l'objectiu de millorar el grau d'eficàcia i qualitat en l'atenció a la ciutadania.  
  
Cal tindre en consideració, a més, el greu problema que constitueix l'envelliment del personal al servei de l'Administració de justícia en la Comunitat Valenciana, de la mateixa manera que es produeix en l'àmbit de l'administració autonòmica, així com la reducció del conjunt del personal titular a conseqüència de les jubilacions previstes per als pròxims anys, que generarà un importantíssim nombre de places vacants que pot redundar en la qualitat del servei públic que es presta.  
  
En conseqüència, resulta necessari dissenyar un programa de beques per a la incorporació de joves altament qualificats a l'Administració de justícia en el territori de la Comunitat Valenciana que done resposta a la problemàtica exposada.  
En aquest punt el Decret 26/2019, d'1 de març, del Consell, d'aprovació de les bases reguladors de la concessió d'ajudes, a persones joves altament qualificades, per a la preparació de proves selectives per a l'accés als diferents cossos i escales del grup de classificació professional A de l'Administració de la Generalitat, modificat pel Decret 104/2020, de 7 d'agost, constitueix un precedent en la regulació en la Comunitat Valenciana d'aquesta mena d'ajudes, l'objecte de les quals és contribuir a sufragar les despeses ocasionades per la preparació d'aquesta mena de processos selectius.  
La comissió per a l'estudi de la modificació de l'anterior Llei de la funció pública valenciana ja va posar en relleu, en l'Informe de 30 de juny de 2016, que «un dels problemes relatius a l'accés a l'ocupació pública és, com bé se sap, que en el nostre sistema el cost de la formació prèvia de l'aspirant es trasllada íntegrament a aquell, a diferència d'uns altres models (l'alemany o el dels països nòrdics). Aquesta nova proposta, que ens sembla de justícia, parteix de constatar ?com s'adverteix en uns certs estudis solvents- que les inequitats socials i del sistema educatiu es traslladen als processos d'ingrés en la funció pública, per la qual cosa resulta convenient introduir mesures correctores, que amplien de fet l'espectre social de les persones que tenen oportunitat real d'accedir a determinades places, particularment les del subgrup A1. Es tractara d'implantar fórmules que contribuïsquen a potenciar la competència entre els millors candidats, valorant la cultura de l'esforç, per a la qual cosa s'atorgaria una beca als alumnes amb millor expedient que la sol·liciten.»  
Al present text li resulta d'aplicació la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el reglament d'aquesta, i els articles 159 a 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Pel que respecta al procediment de concessió, i després de l'entrada en vigor del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, pel qual es modifica l'apartat 2 de l'article 160 de la Llei 1/2015, les bases reguladores de les subvencions deixen de tindre naturalesa de disposició de caràcter general i passen a ser actes administratius per a convocatòries concretes o vinculades a plans estratègics de subvencions de duració determinada.  
  
La Llei 8/2021, de 30 de desembre, de pressupostos de la Generalitat per a l'exercici 2022, recull la línia de subvenció S8923000 denominada «Beques per a la preparació d'oposicions», per a atorgar, pel règim de concurrència competitiva, ajudes per a la preparació d'oposicions per a l'ingrés en cossos i escales del grup A de l'Administració de justícia, amb una dotació total de 500.000 euros. En aquesta primera convocatòria, ateses les limitacions pressupostàries, es podran concedir fins a cent beques amb una duració de deu mesos, sense perjudici que en les següents convocatòries es contemplen noves ajudes ampliant el període subvencionable a un any.  
Aquesta línia es troba inclosa en el Pla estratègic de subvencions de la Conselleria de Justícia, Interior i Administració Pública per al període 2020-2022, aprovat per Resolució de 27 de febrer de 2020, de la Conselleria de Justícia, Interior i Administració Pública, modificada per Resolució de 7 de febrer de 2022, de la mateixa Conselleria.  
Així mateix, d'acord amb el que s'ha descrit en els paràgrafs anteriors, i per l'especificitat de les ajudes a atorgar, resulta necessari aprovar conjuntament les bases reguladores de la concessió de la subvenció i la convocatòria d'aquesta per a l'any 2022, en els termes establits en l'article 164 lletra e) de la Llei 1/2015.  
Les ajudes regulades a través d'aquesta ordre no estan subjectes a la política de la competència de la Unió Europea en matèria d'ajudes públiques i, per tant, no requereixen notificació a la Comissió Europea, per no complir els requisits de l'article 107.1 del Tractat de Funcionament de la Unió Europea, ja que en raó de la qualitat de les persones beneficiàries i de l'objecte de les ajudes, preparació de processos selectius per a l'accés a carreres i cossos de l'Administració de justícia grup A, aquestes accions subvencionables no afecten la competència ni els intercanvis comercials entre els estats membres, i tampoc afavoreixen determinades empreses o produccions.  
Per tot això, amb l'informe previ de l'Advocacia de la Generalitat i de la Intervenció Delegada, d'acord amb els articles 160.2 b), 160.4 a) i b), 164 e) i 165.1 de la Llei 1/2015, de 6 de febrer, de la Generalitat i el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública,  
  
  
ORDENE  
  
Primer  
Aprovar les bases reguladores per a la concessió d'ajudes econòmiques per a contribuir a les despeses ocasionades a les persones de fins a 30 anys, per la preparació de processos selectius per a l'accés a la Carrera judicial o fiscal, al cos de lletrats de l'Administració de justícia, així com per a la preparació dels processos selectius al cos de metges forenses i al cos de gestió processal i administrativa, en l'àmbit de la Comunitat Valenciana.  
  
Segon  
Convocar per a l'exercici 2022, en règim de concurrència competitiva, les ajudes econòmiques per a contribuir en les despeses ocasionades a les persones de fins a 30 anys d'edat, per la preparació dels processos selectius per a l'accés a la carrera judicial o fiscal, al cos de lletrats de l'Administració de justícia, així com per a la preparació dels processos selectius al cos de metges forenses i al cos de gestió processal i administrativa, en l'àmbit de la Comunitat Valenciana.  
  
  
Tercer  
La present convocatòria té caràcter pluriennal i per a la concessió de les ajudes previstes es destinarà un import de 500.000,00 - (cinc-cents mil euros) amb càrrec a l'aplicació pressupostària 59.80.16.403.29.3 línia de subvenció S8923000 «Beques per a la preparació d'oposicions», dels exercicis 2022 i 2023, amb la següent distribució per anualitats:  
  
150.000 - (cent cinquanta mil euros), amb càrrec a la dotació de l'exercici 2022, destinats al primer període de justificació establit és aquesta convocatòria.  
350.000 - (tres-cents cinquanta mil euros), amb càrrec al pressupost de 2023, per al finançament de la resta de períodes.  
  
Quart  
Remetre a la Base de dades nacional de subvencions la convocatòria juntament amb tota la informació requerida perquè es publique el seu text íntegre. La BDNS donarà trasllat al Diari Oficial de la Generalitat per a la seua publicació.  
  
Cinqué  
Aquesta ordre se sotmetrà a la normativa bàsica de la Llei 38/2003, de 17 de novembre, general de subvencions, al Reial decret 887/2006, de 21 de juliol pel qual s'aprova el Reglament de la Llei 38/2003, en el que resulte aplicable i a les previsions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Sisé  
La direcció general amb competències en matèria de selecció del personal al servei de l'administració de justícia queda facultada per a dictar les instruccions que resulten necessàries per a l'aplicació i execució de la present ordre.  
  
Seté  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, és possible la interposició del recurs potestatiu de reposició en el termini d'un mes davant la consellera de Justícia, Interior i Administració Pública, en virtut dels articles 112.1, 115, 123 i 124 de Llei 39/2015, d'1 d'octubre, del procediment administratiu comú de les administracions públiques, o bé directament formular el recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, en virtut dels articles 8, 10.1.a, 14 i 46 de Llei 29/1998, de 13 de juliol, reguladora de la jurisdicció contenciosa administrativa, comptats a partir de l'endemà de la publicació en el Diari Oficial de la Generalitat Valenciana. Tot això sense perjudici de la interposició de qualsevol altre recurs que s'estime procedent.  
  
València, 1 de juny de 2022  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
ANNEX I  
Bases reguladores i convocatòria per a l'any 2022 de les subvencions per a persones joves altament qualificades, per a la preparació de proves selectives per a l'accés a la Carrera Judicial i Fiscal, al Cos de Lletrats de l'Administració de Justícia, al Cos de Metges Forenses i al Cos de Gestió Processal i Administrativa.  
  
  
Primera. Objecte  
1. La present ordre té per objecte establir les bases reguladores i la convocatòria d'ajudes econòmiques destinades a contribuir en les despeses ocasionades a les persones de fins a 30 anys, per la preparació de processos selectius per a l'accés a les següents carreres i cossos:  
  
- Carreres Judicial o Fiscal i Cos de Lletrats de l'Administració de Justícia, per a persones que estiguen empadronades i tinguen residència efectiva a la Comunitat Valenciana.  
- Cossos de Metges Forenses i de Gestió Processal i Administrativa, per a persones que estiguen empadronades i tinguen residència efectiva en la Comunitat Valenciana, sempre que concórreguen al procés selectiu per l'àmbit d'aquesta comunitat.  
2. L'activitat subvencionada per estes beques consistirà en la preparació d'algun dels processos selectius objecte d'aquestes ajudes per mitjà de persona preparadora individual o centre especialitzat.  
3. Mitjançant la present convocatòria es concediran un màxim de 100 ajudes. Cada ajuda consistirà en una dotació econòmica per import màxim de cinc-cents (500,00) euros mensuals durant tot el període subvencionable, que en la present convocatòria comprén de l'1 de setembre de 2022 al 30 de juny de 2023.  
4. Es podrà ser beneficiària o beneficiari d'aquestes ajudes un màxim de tres convocatòries, amb independència de la carrera o cos per al qual se sol·licite. Les ajudes se sol·licitaran en cada convocatòria i no cabrà renovació automàtica de la concessió d'aquestes.  
  
5. El procediment de concessió d'aquestes ajudes es tramitarà en règim de concurrència competitiva, de conformitat amb el que es disposa en l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segona. Requisits de les persones sol·licitants  
Podran beneficiar-se de les ajudes regulades en esta ordre aquelles persones que, a la finalització del termini de presentació de les sol·licituds, complisquen els següents requisits:  
a) No ser major de 30 anys.  
b) Acreditar els requisits d'accés exigits en l'última convocatòria d'accés a la carrera o cos corresponent segons la beca que se sol·licite.  
  
c) Estar en possessió de titulació universitària de llicenciatura o grau requerida per a l'accés a la carrera o cos corresponent segons la beca que se sol·licite.  
d) No estar gaudint d'ajudes o subvencions per al mateix objecte, qualsevol que siga el procés selectiu per al qual se li va concedir l'ajuda, d'ens públics ni privats, ni haver-ho fet durant un màxim de tres anys, continuats o alterns, anteriors a la convocatòria.  
  
e) No trobar-se incurses en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat.  
f) Comptar amb la direcció d'un centre especialitzat o una persona preparadora per a orientar el procés de preparació, o començar la preparació a l'inici del període subvencionable, determinat en la present ordre.  
g) Acreditar la situació econòmica a l'efecte de la seua valoració, de conformitat amb el que es disposa en la base dotzena de la present ordre.  
h) Estar empadronada i tindre residència efectiva en la Comunitat Valenciana almenys cinc anys dels últims deu, i caldrà, així mateix, el certificat d'empadronament a l'efecte d'acreditació de membres de la unitat familiar per a la valoració de la seua situació econòmica.  
  
i) Acreditar l'expedient acadèmic de la llicenciatura o grau exigit en cada convocatòria d'oposicions segons la carrera o cos per a la preparació de la qual se sol·licite l'ajuda d'acord amb la següent taula:  
- Nota mitjana mínima en escala de 0 a 10: 7  
- Nota mitjana mínima en escala d'1 a 4: 2  
En cas de titulació obtinguda en centres estrangers, haurà d'aportar-se la corresponent homologació oficial emesa pel ministeri competent en la matèria, així com l'equivalència de la nota mitjana.  
j) No tindre un nivell de renda per membre de la unitat familiar superior a tres vegades l'Indicador Públic de Rendes d'Efectes Múltiples (IPREM).  
k) Les persones sol·licitants que opten a la reserva específica establida en l'apartat 2n de la base tercera deuran a més acreditar un grau de discapacitat igual o superior al 33 %, així com el compliment de la resta de requisits exigits.  
  
Tercera. Distribució de les ajudes. Reserva per a les persones amb diversitat funcional  
1. Les ajudes previstes es distribuiran entre els diferents cossos i escales de la següent manera:  
- Accés a la Carrera Judicial i Fiscal: 30 beques.  
- Accés al Cos de Lletrats de l'Administració de Justícia: 25 beques.  
  
- Accés al Cos de Metges Forenses (Comunitat Valenciana): 20 beques.  
- Accés al Cos de Gestió Processal i Administrativa (Comunitat Valenciana): 25 beques.  
2. Dins de cada cos i escala, es reservarà un 7 % de les ajudes a persones que acrediten un grau de discapacitat igual o superior al 33 % i complisquen amb la resta dels requisits exigits per a l'accés a l'ocupació pública. En cas de ser declarades desertes, estes ajudes s'acumularan a les restants del mateix cos o carrera.  
3. Les beques no cobertes conformement amb la distribució establida en l'apartat 1r d'aquesta base s'acumularan a la resta de carreres o cossos per l'ordre del resultat obtingut en la baremació.  
  
Quarta. Presentació de les sol·licituds. Termini, lloc i forma  
1. Les persones aspirants a obtindre una ajuda presentaran, exclusivament per via electrònica, una única sol·licitud en model normalitzat, que haurà d'emplenar-se obligatòriament i íntegrament, en el termini de 10 dies hàbils, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
2. Este document serà accessible des de la seu electrònica de la Generalitat (https://sede.gva.es), seleccionant el tràmit de sol·licitud d'ajuda dissenyat a este efecte.  
3. Mitjançant l'emplenament del model de sol·licitud, les persones sol·licitants obtindran la suma total resultant de l'autobaremació inicial dels mèrits al·legats, d'acord amb els criteris establits en la base dotzena de la present ordre.  
4. El model de sol·licitud incorporarà una declaració responsable mitjançant la qual la persona sol·licitant manifestarà, sota la seua responsabilitat, que totes les dades recollides en la sol·licitud són certs, trobant-se en possessió de la documentació que així ho acredita, la qual quedarà a la disposició de la Generalitat per a la seua comprovació.  
5. Igualment, el mencionat formulari de sol·licitud inclourà una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, a través de certificats telemàtics, i en este cas, la persona sol·licitant no haurà d'aportar les certificacions corresponents.  
  
Així mateix, la persona sol·licitant podrà autoritzar l'òrgan convocant, indicant-ho a través del model de sol·licitud, per a consultar les dades fiscals necessàries a l'efecte de determinació de la seua renda, a través de l'Agència Estatal d'Administració Tributària. En els casos en què depenga econòmicament d'algun familiar, a la sol·licitud haurà d'adjuntar-se una autorització expressa d'aquests familiars per a la consulta de les seues dades fiscals.  
6. Per a realitzar la presentació electrònicament, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de signatura electrònica avançada que s'admeten per l'Administració segons la normativa vigent.  
7. La presentació de la sol·licitud es podrà acreditar mitjançant el rebut expedit pel registre electrònic i produirà efectes jurídics per al còmput de terminis des de la data d'entrada consignada en este rebut.  
  
8. Només es podrà presentar una sol·licitud per convocatòria. En el cas que una mateixa persona, dins del termini establit, presentara més d'una sol·licitud, s'entendria que l'última presentada reemplaça les anteriors sol·licituds.  
9. La presentació de la sol·licitud suposa l'acceptació per la persona sol·licitant de les bases per les quals es regeix la convocatòria.  
  
Cinquena. Documentació i acreditació de requisits i mèrits  
1. Amb la finalitat de reduir càrregues administratives a les persones interessades, a la sol·licitud no s'adjuntarà cap documentació, sense perjudici que esta puga ser requerida en una fase posterior a aquelles persones sol·licitants que la Comissió Avaluadora determine mitjançant la publicació dels llistats provisionals en funció de la puntuació al·legada, segons es disposa en la base dotzena.  
2. Excepte declaració expressa en sentit contrari, amb la presentació de la sol·licitud les persones sol·licitants autoritzen l'òrgan convocant per a consultar i verificar:  
a) Les dades necessàries per a calcular la renda familiar de la persona sol·licitant.  
b) Les dades personals en el Sistema de Verificació de Dades de Residència i Identitat i del servei de consulta de dades de residència legal.  
c) La titulació universitària oficial la titularitat de la qual s'al·lega.  
d) El compliment de les seues obligacions tributàries amb l'Administració de l'Estat, l'Administració de la Generalitat i l'Administració Local.  
e) El compliment de les seues obligacions amb la seguretat social.  
f) La situació laboral als efectes previstos en la base catorzena apartat 3.  
g) L'acreditació del grau de discapacitat, si escau.  
3. Igualment, la resta dels membres computables de la unitat familiar als quals es refereix la base dotzena apartat 1 lletra a.4) podran atorgar esta autorització perquè l'òrgan convocant consulte directament les dades necessàries per a la determinació de la renda familiar. Per a això, hauran d'emplenar el model normalitzat disponible a este efecte perquè l'Administració obtinga confirmació de les dades a través de l'Agència Estatal de l'Administració Tributària. A este efecte, tots els membres de la unitat familiar majors de 16 anys autoritzaran esta comprovació amb la seua signatura en l'esmentat document.  
  
4. En cas de no atorgar les esmentades autoritzacions, les persones sol·licitants hauran d'aportar, quan els siga sol·licitada, la següent documentació  
a) Certificat de renda de l'exercici 2021, expedit per l'Agència Estatal d'Administració Tributària, de tots els membres computables.  
  
b) Certificat d'empadronament de la persona sol·licitant que acredite la seua residència efectiva en la Comunitat Valenciana almenys cinc anys dels últims deu.  
c) Certificat d'empadronament de la resta de membres de la unitat familiar per a acreditar la situació familiar.  
d) Còpia del títol de la llicenciatura o grau al·legat.  
e) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de l'Estat.  
f) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de la Generalitat.  
g) Certificat, a nom de la persona sol·licitant, de trobar-se al corrent en el compliment d'obligacions amb la Seguretat Social.  
h) Document Nacional d'Identitat (DNI) o, si escau, Número d'Identitat d'Estranger (NIE), de tots els membres computables majors de 14 anys.  
i) Certificat acreditatiu de la situació laboral als efectes previstos en la base catorzena apartat 3.  
j) La documentació que acredite, si escau, el grau de discapacitat.  
  
5. Amb independència de la manera d'acreditar les anteriors situacions, les persones interessades hauran d'aportar la següent documentació quan els siga sol·licitada:  
a) Certificat acadèmic personal expedit per la universitat expressiu de la nota mitjana atorgada.  
b) Declaració responsable de la persona preparadora o del centre especialitzat, segons el model normalitzat que figurarà en la pàgina web de la conselleria amb competència en matèria de justícia.  
c) Certificat d'empadronament de la persona sol·licitant que acredite la residència efectiva en la Comunitat Valenciana almenys cinc anys dels últims deu, així com la dels membres que componen la unitat familiar, quan resulte necessari per al càlcul de la renda familiar.  
  
d) Si escau, aquella documentació que, d'acord amb la base dotzena apartat 1.a, s'estableix com a necessària per a acreditar la situació familiar a l'efecte de calcular el nivell de renda.  
6. Si la documentació que, si escau, haja d'aportar-se i/o la informació subministrada per les administracions públiques a la qual fa referència, fora incompleta o insuficient, es requerirà a la persona sol·licitant per qualsevol mitjà que permeta tindre constància de la seua recepció per la persona interessada, perquè, en el tràmit corresponent, esmene la falta o aporte els documents preceptius, amb advertiment que si no ho fa, se li tindrà per desistida de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la citada llei.  
  
7. La inexactitud, falsedat o omissió, en les dades o manifestacions que es facen constar en la sol·licitud o en la declaració responsable, així com la falta d'acreditació dels requisits exigits, una vegada requerida la seua esmena i transcorregut el termini previst en l'article 68 de la Llei 39/2015, d'1 d'octubre, del procediment administratiu comú de les administracions públiques, determinarà la impossibilitat de continuar amb l'exercici del dret o activitat afectada des del moment en què es tinga constància d'aquests fets i la iniciació del corresponent procediment per al reintegrament, si escau, de les quantitats cobrades indegudament.  
  
Sisena. Protecció de dades  
Les dades de caràcter personal contingudes en el formulari de sol·licitud podran ser incloses en un fitxer per al seu tractament per la persona responsable d'aquest, en l'exercici de les funcions que tinga atribuïdes i en l'àmbit de les seues competències. A més, les persones interessades podran exercir els drets d'accés, rectificació, cancel·lació i oposició, tot això de conformitat amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, i la seua normativa de desenvolupament.  
  
Setena. Ordenació i instrucció  
1. L'ordenació i instrucció del procediment de concessió correspondrà a la direcció general amb competències en matèria de selecció del personal al servei de l'administració de justícia que, d'ofici, acordarà totes les actuacions necessàries per a la determinació, coneixement i comprovació de les dades en virtut dels quals ha de pronunciar-se la resolució.  
2. Una vegada finalitzat el termini de presentació de sol·licituds, estes seran examinades per l'òrgan instructor, que comprovarà els requisits de les persones sol·licitants, efectuant si escau els requeriments i comprovacions que estime convenients.  
  
Octava. Comissió Avaluadora  
1. Es constituirà una Comissió Avaluadora per a l'examen de les sol·licituds, els membres de les quals seran nomenats, per l'òrgan convocant, d'entre el personal funcionari de carrera del grup de classificació professional A1, que preste serveis en la Conselleria amb competències en matèria de justícia.  
Esta comissió estarà composta per la presidència i dues vocalies, una de les quals, exercirà la secretaria amb veu i vot.  
2. La presidència de la Comissió Avaluadora correspondrà a la persona titular de la subdirecció general competent en matèria de formació del personal al servei de l'Administració de Justícia, actuant com a suplent, si escau, la persona titular del servei que assumisca les mateixes competències.  
Així mateix, formaran part de la comissió, com a vocals:  
La persona titular de la Secretaria General Administrativa de la conselleria amb competències en matèria de justícia, actuant com a suplent de la mateixa la persona titular de la subdirecció general competent en matèria d'organització, gestió i millora de processos competència de la mateixa conselleria.  
La persona titular de la subdirecció general competent en matèria de selecció del personal al servei de l'Administració de Justícia, actuant com a suplent d'aquesta la persona titular del servei competent en matèria de selecció del personal al servei de l'Administració de Justícia.  
  
3. El funcionament d'aquesta comissió s'ha d'ajustar a les previsions de la normativa reguladora del règim jurídic dels òrgans col·legiats els acords s'adoptaran per majoria simple. Així mateix, s'estendrà acta, tant de les sessions celebrades com dels acords adoptats.  
  
4. La comissió remetrà la corresponent proposta a l'òrgan competent per a resoldre.  
5. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu, però sense vot.  
6. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la Igualtat efectiva entre dones i homes.  
  
Novena. Òrgan competent per a resoldre  
Correspon a la persona titular de la conselleria competent en matèria de justícia la facultat de resoldre la concessió de les ajudes regulades en les presents bases.  
  
Desena. Procediment per a la valoració i resolució  
1. Dins dels 15 dies hàbils següents a la terminació del termini de presentació de sol·licituds, la Comissió Avaluadora es reunirà amb la finalitat d'elaborar una relació de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en la base dotzena.  
2. Els mèrits al·legats per les persones aspirants s'avaluaran de conformitat amb la informació que es desprenga del que s'ha consignat en l'autobaremació.  
3. El llistat provisional de puntuacions es publicarà, en ordre decreixent, en la seu electrònica de la Generalitat (https://sede.gva.es), concedint-se un termini de 10 dies hàbils a les persones interessades perquè presenten la documentació prevista en l'apartat 5 de la base cinquena, així com, en el cas de no haver autoritzat l'òrgan convocant a efectuar les consultes i verificacions recollides en l'apartat 2 de la base cinquena, la documentació acreditativa del compliment dels requisits i mèrits, amb la prevenció que, en cas de no presentar la documentació requerida, es considerarà que han perdut el dret.  
4. Transcorregut este termini, d'haver-se produït alguna variació en el llistat provisional a conseqüència de la revisió de la documentació aportada, es publicarà novament este llistat en la seu electrònica de la Generalitat i es concedirà un termini de 10 dies per a formular les al·legacions que es consideren oportunes.  
5. Si en qualsevol moment del procés arriba a coneixement de la Comissió Avaluadora que alguna de les persones sol·licitants no posseeix la totalitat dels requisits exigits, haurà de requerir-se la seua acreditació. Si no foren acreditats en el termini que s'establisca en el requeriment, les persones requerides quedaran excloses del procés, amb tràmit d'audiència previ i indicació de les inexactituds o falsedats detectades.  
  
6. Finalitzat el procés selectiu, la Comissió Avaluadora, en el termini de 10 dies hàbils, elaborarà una proposta motivada de resolució que contindrà la relació de persones beneficiàries i una o diverses bosses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació d'aspirants les sol·licituds de les quals hagen sigut desestimades, indicant les causes que han motivat la seua denegació.  
7. Vista la proposta motivada de resolució formulada per la corresponent Comissió Avaluadora, l'òrgan competent per a resoldre dictarà resolució de concessió i de denegació de les ajudes.  
  
Onzena. Termini de resolució i notificació  
1. La resolució de concessió es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari al qual s'imputen les ajudes atorgades, les persones beneficiàries, les quantitats concedides i la finalitat d'aquestes.  
  
2. La publicació de la citada resolució produeix els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica de la Generalitat (https://sede.gva.es). El termini màxim per a dictar i publicar la resolució serà de tres mesos, a comptar des de l'endemà de la data de publicació de la present convocatòria, sense perjudici que puga ampliar-se en els termes previstos per la normativa reguladora del procediment administratiu comú.  
  
3. Conclòs este termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
4. Les resolucions que es dicten esgoten la via administrativa i contra estes podrà interposar-se, potestativament, un recurs de reposició davant l'òrgan que les va dictar, en el termini d'un mes a comptar des de l'endemà de la publicació de la resolució corresponent, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició, per part de les persones interessades, de qualsevol altre recurs que estimen pertinent.  
  
  
Dotzena. Valoració de mèrits  
1. Es consideraran mèrits valorables en el seu conjunt per la Comissió Avaluadora, per a accedir a la condició de persona beneficiària:  
a) La situació econòmica, que serà valorada conformement amb una escala de 0 a 60 punts segons el desglossament següent:  
Ingressos/euros per membre d'unitat familiar fins a:  
Ingressos/euros Punts  
< 3.000 60  
7.000 48  
10.000 36  
13.000 24  
16.000 12  
>16.001 0  
  
  
Els ingressos de cada membre de la unitat familiar seran els resultants de dividir la renda familiar determinada en la forma establida a continuació pel nombre de membres de la unitat familiar.  
a.1) La renda familiar a l'efecte d'aquestes ajudes s'obtindrà per agregació de les rendes de cadascun dels membres computables de la família, corresponent a l'exercici establit en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
a.2) Per a la determinació de la renda dels membres computables que presenten declaració per l'Impost sobre la Renda de les Persones Físiques, se sumarà la base imposable general amb la base imposable de l'estalvi.  
a.3) Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques es tindran en compte les quanties que haurien de figurar en la corresponent declaració com a base imposable general i base imposable de l'estalvi.  
a.4) Per al càlcul de la renda familiar a l'efecte d'aquesta beca, són membres computables de la família el pare i la mare, la persona que exerceix la tutoria o l'encarregada de la guarda i protecció del o de la menor, si escau, la persona sol·licitant, les i els germans solters menors de vint-i-cinc anys i que convisquen en el domicili familiar a 31 de desembre de l'exercici establit en la convocatòria o bé les persones majors d'aquesta edat, quan es tracte de persones amb diversitat funcional, així com les o els ascendents de les mares i els pares que justifiquen la seua residència en el mateix domicili que les o els anteriors amb el certificat municipal corresponent. En el cas de persones sol·licitants que constituïsquen unitats familiars independents, també es consideren membres computables el cònjuge o, si escau, parella de fet, així com les filles i els fills si n'hi ha i que convisquen en el mateix domicili.  
  
a.5) En el cas de divorci o separació legal dels pares sense que existisca custòdia compartida, no es considerarà membre computable qui no convisca amb la persona sol·licitant de la beca. Tindrà, no obstant això, la consideració de membre computable, si escau, el nou cònjuge o parella de fet les rendes i el patrimoni de la qual s'inclouran dins del còmput de la renda i patrimoni familiars.  
b) L'expedient acadèmic, que serà valorat conforme a la nota mitjana de l'expedient acadèmic en una escala de 10 a 40 punts segons el desglossament següent:  
  
Escala de 0 a 10: Escala d'1 a 4: Punts  
7 a 7,99 2 a 2,49 10  
8 a 8,99 2,50 a 2,99 20  
9 a 9,49 3 a 3,49 30  
9,50 a 10 3,50 a 4 40  
  
  
2. En cas d'existència d'empat, este es resoldrà a favor de la persona que haja acreditat ser víctima de violència de gènere o de violència terrorista, o haja estat tutelada per una entitat pública, de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan este persistisca després d'aplicat l'apartat anterior, es resoldrà l'empat atenent la nota mitjana global de l'expedient acadèmic.  
3. Els mèrits no acreditats no seran tinguts en compte a l'efecte de la seua valoració.  
  
  
Tretzena. Termini i forma de justificació. Proposta de pagament  
1. El compliment de la fi de la subvenció es justificarà dins dels cinc dies hàbils següents a la finalització dels períodes que figuren a continuació:  
Primer període: del 01.09.2022 al 30.11.2022  
Segon període: 01.12.2022 al 28.02.2023  
Tercer període: 01.03.2023 al 30.06.2023.  
2. A este efecte les persones beneficiàries hauran d'emplenar, a través del corresponent tràmit telemàtic, el model normalitzat establit, i aportar la següent documentació:  
a) Còpia de les factures emeses durant este període pel centre especialitzat i/o altres documents de valor probatori equivalents en el tràfic jurídic mercantil o amb eficàcia administrativa, emesos per la persona preparadora, i no es requerirà cap més justificació, atés que estes ajudes es concedeixen en atenció a la concurrència d'una determinada situació en la persona beneficiària, de conformitat amb el que es disposa en l'article 30.7 de la Llei 38/2003, de 17 de novembre, general de subvencions.  
b) Fotocòpia compulsada de la sol·licitud de participació en el procés selectiu pel qual es va sol·licitar l'ajuda, en cas que s'haguera convocat.  
c) Declaració original, segons models normalitzat disponible en la seu electrònica de la Generalitat (https://sede.gva.es), de cada centre especialitzat o persona preparadora sota l'adreça de la qual la persona beneficiària va preparar les oposicions per a aqueix procés selectiu. Cada declaració haurà d'indicar el període d'inici i de fi, si escau, de la preparació d'oposicions amb aqueix centre o persona preparadora, en la qual s'indique el règim d'assistència i aprofitament.  
3. Revisada la mencionada documentació, es formularà la proposta de pagament del període corresponent. No obstant això, si algun període implica una meritació econòmica inferior la prestació econòmica serà proporcional a este període. En estos supòsits es garantirà, en tot cas, el dret a l'audiència de la persona interessada.  
  
Catorzena. Règim d'incompatibilitats  
1. El gaudi d'aquestes ajudes serà incompatible amb l'obtenció concurrent de qualssevol subvencions o ajudes atorgades per altres administracions o ens públics o privats amb la mateixa finalitat formativa. En el cas que la persona beneficiària es trobara gaudint d'una altra ajuda anteriorment concedida, haurà de presentar documentació justificativa que acredite la seua renúncia a aquella a l'inici del període de gaudi de l'ajuda objecte d'aquest decret. La persona beneficiària ha de comunicar a l'òrgan concedent tan prompte com es conega, l'obtenció d'altres subvencions, ajudes, ingressos o recursos que financen les activitats subvencionades  
2. Resultarà incompatible la concessió, en la mateixa convocatòria, de diverses ajudes per a la preparació de processos selectius per a l'accés a diferents cossos, escales o carreres objecte del present decret.  
3. Així mateix, el gaudi de l'ajuda és incompatible amb la realització de qualsevol prestació de serveis remunerada a temps complet.  
  
  
Quinzena. Obligacions de la persona beneficiària  
Són obligacions de la persona beneficiària de l'ajuda, a més de les establides en la Llei general de subvencions i la resta de la normativa vigent en matèria de subvencions:  
1. Presentar-se al primer procés selectiu per a l'accés a la carrera o cos que estiga preparant, posterior a la present convocatòria d'ajudes.  
  
2. Estar al corrent en el compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de l'ajuda, de conformitat amb la Llei 38/2003, de 17 de novembre, per a això podrà autoritzar expressament l'Administració per a l'obtenció dels corresponents certificats en subscriure el model de sol·licitud. En cas contrari, haurà d'aportar la documentació que acredite el compliment d'aquests requisits.  
  
3. Acceptar la concessió de l'ajuda i renunciar a qualsevol una altra ajuda de la mateixa classe o amb el mateix objecte que gaudi.  
4. Sotmetre's a les actuacions de comprovació que cal per a verificar el compliment de les condicions o requisits establits per a la concessió de les ajudes.  
5. Justificar el compliment de la finalitat de la subvenció mitjançant la presentació de la documentació justificativa en el termini i forma establits en la base tretzena d'aquesta ordre.  
  
Setzena. Facultats d'interpretació i incidències  
1. Correspon a la persona titular de la direcció general amb competències en matèria de selecció del personal al servei de l'administració de justícia resoldre, per delegació de la persona titular de la conselleria competent en matèria de justícia, tant els dubtes com els conflictes que pogueren plantejar les persones beneficiàries de les ajudes, o la subdirecció general, o equivalent, competent en matèria de formació del personal al servei de l'administració de justícia, com a unitat administrativa que els tutele. Al mateix temps, resoldrà les incidències que es produïsquen durant el període de gaudi de les ajudes després d'audiència a la persona interessada.  
2. La renúncia a l'ajuda suposarà la pèrdua de tots els drets inherents a esta i, per tant, el seu import deixarà de percebre's a partir d'aquell moment.  
3. En cas de renúncia a l'ajuda concedida, la persona titular de la direcció general amb competències en matèria de justícia, si ho considera convenient, podrà cobrir les vacants que es puguen produir, i per a això se servirà de la bossa o bosses de reserva que resulten del procediment de selecció prèviament efectuat i en l'ordre establit en esta.  
  
  
Dissetena. Pèrdua del dret al cobrament i reintegrament.  
1. Es produirà la pèrdua del dret al cobrament total o parcial de l'ajuda en el supòsit de falta de justificació o de concurrència de les causes previstes per la Llei 38/2003, de 17 de novembre, i la Llei 1/2015, de 6 de febrer.  
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de la beca fins hui en què s'acorde la procedència del reintegrament, d'acord amb el que es disposa en la Llei 38/2003, de 17 de novembre, així com en els següents casos:  
a) Quan es destine la quantitat percebuda a fins contraris o incompatibles amb la finalitat de l'ajuda.  
b) Quan s'incórrega en algun dels casos d'incompatibilitat de l'ajuda establits en les presents bases.  
3. La superació del límit d'edat previst en la base 2a lletra a) durant la vigència de la beca concedida, no produirà la pèrdua del dret al cobrament total o parcial d'aquesta.  
4. En la tramitació dels procediments previstos pel present article es garantirà en tot cas el dret d'audiència a la persona interessada, i quedaran a la seua disposició els recursos que procedisquen d'acord amb la normativa aplicable.  
5. Les resolucions que es dicten esgoten la via administrativa i contra estes podrà interposar-se, potestativament, un recurs de reposició davant l'òrgan que les va dictar, en el termini d'un mes a comptar des de l'endemà de la seua notificació, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició, per part de les persones interessades, de qualsevol altre recurs que estimen pertinent.  
  
Dihuitena. Mètode de comprovació i pla de control  
1. La comprovació administrativa de la justificació documental de l'ajuda concedida es realitzarà mitjançant la revisió de la documentació que a este efecte s'ha establit en les presents bases com d'aportació preceptiva per les persones beneficiàries, per al pagament de l'ajuda.  
  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a este efecte per la direcció general amb competències en matèria de selecció del personal al servei de l'administració de justícia, en els termes establits en l'article 169.3 de la Llei 1/2015.